AlexejDobrolubov/national_council_slovak_2010 huggingface dataset:
23. schôdza NR SR - 11.deň - B. popoludní
Dátum: 2024-12-10
Poslanec: Mikulec, Roman (SLOVENSKO)
Druh vystúpenia: Vystúpenie s faktickou poznámkou

10. Ďakujem pekne za slovo. Ja úplne súhlasím s tým, čo bolo povedané v rozprave. Igor, ty si spomenul, že nie je žiadny dôvod na skrátené legislatívne konanie a ja s tým absolútne súhlasím, pretože ak by hrozili nejaké škody, tak pán minister má absolútne všetky právomoci na to, aby tomu zabránil a stačí iba počúvať tých lekárskych odborárov alebo možno, teraz nechcem, aby to vyznelo, že len oni majú ten správny názor, ale myslím si, že už celá verejnosť vie, že pokiaľ by ste len súhlasili s tým, aby to memorandum, ktoré bolo už dávno dohodnuté a vy ste iba spravili to, aby to memorandum bolo dodržané, tak tí lekári jednoducho by nemali tie požiadavky, ktoré majú. Ale ja sa chcem opýtať, pán minister, viete, pretože padlo tu aj tá informácia, že peniaze napríklad boli naviac dané do rezortu obrany pánovi Kaliňákovi a my sa tu sporíme, alebo vy sa tu sporíte s lekárskymi odborármi o 60 eur, tak ste to povedali aj médiám, že ide, alebo možno váš teda stranícky šéf pán Matúš Šutaj Eštok, že ide o 60 eur. Pokiaľ sa nemýlim, tak v celkovom, teda globálnom čísle to je o nejakých 60, 70 mil. pre lekárov, tak? Sám prikyvujete. Viete a ja sa vás chcem teraz opýtať, vy súhlasíte s tým, že pán Kaliňák chce nakúpiť tryskáče business jety, ktoré sú absolútne komfortné a predražené pre armádu, ktorá ich absolútne nepotrebuje, za vyše 100 mil. Ak by Kaliňák tieto tryskáče nenakupoval, tak kľudne by sme tu dneska nemuseli hovoriť o skrátenom legislatívnom konaní, pretože tie peniaze mohli ísť lekárom, mohli ísť zdravotníkom a nemuselo toto byť. Tak ja pýtam, pán minister, nie je tá vaša pozícia v tomto absolútne ako marginalizovaná, že aj premiér, aj ďalší ministri zo SMER-u na vás... (Prerušenie vystúpenia časomerom.)
23. schôdza NR SR - 10.deň - A. dopoludnia
Dátum: 2024-12-09
Poslanec: Mikulec, Roman (SLOVENSKO)
Druh vystúpenia: Vystúpenie s faktickou poznámkou

60. Ďakujem pekne, Michal, ďakujem za tvoje vystúpenie. Myslím, že si to zhrnul a povedal si tie najdôležitejšie fakty a dá sa súhlasiť s tým, že v prípade, ak máme konsolidovať a máme sa teda podieľať na oprave verejných financií, tak ako sa to snaží deklarovať súčasná vládna koalícia, tak by sme mali začať od seba, a preto si myslím, že tento návrh zákona je úplne legitímny a je logický. A mňa mrzí, že tvoje vystúpenie nepočúvalo viac koaličných poslancov, ale úprimne hovorím, že ma mrzí, že ani nepočúvajú dokonca tí opoziční. Spomínal si policajtov a ja naozaj mi nedá, ako pridať sa k tomu, že vládna koalícia pred voľbami nasľubovala všetkým možným a konkrétne aj súčasný minister vnútra, najneschopnejší v histórii Slovenska, Matúš Šutaj Eštok, ktorý nasľuboval policajtom, ako im garantoval, jak im zvýši platy, jak sa bude o nich starať, jak dá hlavu na klát za nich a bude za nich bojovať, a rovnako tak všetci ministri za svoje rezorty a vidíme tú realitu po roku ich vládnutia. Všetko zdecimované, rezort vnútra úplne v rozpade, policajti odchádzajú, pretože vidia, sami vidia, že jednoducho z tých sľubov, z tých garancií, ktoré im dávali pred voľbami, je absolútne len trhací kalendár. Minister vnútra tie garancie im posiela z Dubaja, z Abú Dhabí, z pretekov F1, kde sa vyškiera ako hviezda vo VIP zóne, otázka, kto mu to všetko zaplatil. A presne na úkor, na úkor toho, o koho sa majú starať. O ľudí, o ľudí na Slovensku. na nich sa vykašlali, kašlú na nich a je im to absolútne jedno a ja verím, že si to čo viac ľudí bude všímať.
23. schôdza NR SR - 10.deň - A. dopoludnia
Dátum: 2024-12-09
Poslanec: Mikulec, Roman (SLOVENSKO)
Druh vystúpenia: Vystúpenie s faktickou poznámkou

26. Ďakujem pekne za slovo. Igor, ty si spomínal vo svojom vystúpení sociálnu demokraciu a apeloval si na vládnych poslancov, aby zišli z kratšej cesty možno, alebo aby začali rozmýšľať, ako napraviť svoje rozhodovanie. A ja si dávam otázku, že v akej krajine to žijeme, lebo v slušnej, normálnej, demokratickej krajine predsa by malo byť poslaním poslancov, poslaneckej snemovne prinášať návrhy zákonov, ktoré pomáhajú ľuďom. Tak ako si ty o tom hovoril, že naozaj pomáhať najmä tým, ktorí majú deti, aby, aby sa im lepšie žilo a aby tu naozaj na Slovensku chceli žiť. A toto bolo aj v programovom vyhlásení súčasnej vlády, že sa bude lepšie žiť a po roku zisťujeme, že žijeme v krajine, kde vládni poslanci, a ja apelujem aspoň na tých dvoch, na tie dva kusy, ktoré tu sedia, že si myslím, že patria možno k tej slušnejšej časti vládnej koalície, lebo tu aspoň sedia a že jednoducho kam sme dospeli. Sú to vládni poslanci, ktorí si odhlasovali od začiatku, že sa tu poľuje na slušných policajtov, vyšetrovateľov, že normálni ľudia sa pomaly musia báť, pretože sa zvyšuje kriminalita. Minister vnútra je absolútne neschopný a tú svoju neschopnosť skrýva za preteky Formule 1 namiesto toho, aby riešil problémy, ktoré tu sám napáchal. Kašlú na zdravotníkov, kašlú na ľudí, sami sebe si zvýšili plat, veď toto pre boha živého by sa asi v normálnej krajine diať nemalo. Ale áno, bohužiaľ, žijeme na Slovensku a toto je realita, že vládni poslanci nasľubovali pred voľbami všetko možné a teraz to ľuďom pobrali a berú a nie sú ani schopní prísť do roboty, aby to odargumentovali. Je to obrovská hanba súčasnej vlády.
23. schôdza NR SR - 2.deň - B. popoludni
Dátum: 2024-11-27
Poslanec: Mikulec, Roman (SLOVENSKO)
Druh vystúpenia: Vystúpenie s faktickou poznámkou

118. Ďakujem pekne, pán predsedajúci. Jozef, ty si spomínal v rozprave aj, že pán Žilinka bol spomenutý na chate v Čifároch. Tých vecí, ktoré na tej chate odznelo, bolo, samozrejme, viac, ale áno, toto je veľmi dôležitá vec, že teda ten odkaz smeroval niekde, že Robert Fica a nikto, kto bol zainteresovaný v tom čase v rôznych veciach, tak nemusí mať asi strach. Otázka je teda, či to, čo dnes sa tu o tom bavíme, a tá renta je iba za toto, alebo naozaj za čo to je, či to je za výkon jeho práce. Ono by bolo naozaj zaujímavé teda povedať alebo počuť od predkladateľa, na základe akých hodnôt teda navrhuje doživotnú rentu, pretože ja už som to spomínal aj predtým, ja si myslím, že v rámci Slovenskej republiky je veľmi veľa žien a mužov, ktorí slúžia občanom Slovenskej republiky v uniformách alebo aj nie v uniformách a tí by si možno zaslúžili, alebo nie možno, ale určite by si zaslúžili doživotnú rentu oveľa viac. A nie niekto, kto pred otázkami novinárov, ale aj verejnosti uteká a v každom jednom prípade, kedy novinári alebo verejnosť sa dopytovala Maroša Žilinku ako generálneho prokurátora na to, aby vysvetlil svoje kroky, aby vysvetlil napríklad aj to používanie tri šesť trojky, ktoré pritom sám hovoril a odcudzoval pri svojom vypočutí a navrhoval, že tri šesť trojka je nadužívaná a on ju potom použije v rozpore so zákonom. Veď toto sú také kotrmelce, salta mortale, že ja aj rozumiem, že on to nevie vysvetliť, ale sám by si mal vstúpiť do svedomia.
23. schôdza NR SR - 2.deň - B. popoludni
Dátum: 2024-11-27
Poslanec: Mikulec, Roman (SLOVENSKO)
Druh vystúpenia: Vystúpenie s faktickou poznámkou

102. Ďakujem pekne za slovo. Veronika, máš úplnú pravdu, že v súčasnej dobe, kedy idú každému občanovi Slovenskej republiky zobrať 500 eur z peňaženky a tvrdia, ako treba šetriť, tak idú dávať rentu generálnemu prokurátorovi a je absolútne nehorázne a výsmech všetkým ľuďom, ktorí slúžia v uniformách, že túto rentu má dostať po štyroch rokoch. A hlavne generálny prokurátor Maroš Žilinka, ale jeden z tých kolegov, poslancov za SMER to tu teraz pred chvíľou povedal, áno, lebo Maroš Žilinka zasiahol. Maroš Žilinka zasiahol dokonca v rozpore so zákonom. A toto, milí kolegovia, by ste si mali uvedomiť, z koalície, že použil § 363 minimálne v jednom prípade v rozpore so zákonom, kedy tento paragraf použil na zastavenie trestného stíhania. Keď si pozriete Trestný poriadok, tak § 363 je možné použiť len v prospech alebo neprospech obvineného a nie na zastavenie trestného stíhania, vážený kolega. A toto urobil Maroš Žilinka. Máte pravdu, zasiahol, presne tak, lebo bolo potrebné rýchlo zasiahnuť a Marošovi Žilinkovi bolo úplne jedno, či to robí v rozpore so zákonom, alebo ako to urobil a nedokázal to nejakým spôsobom ani vysvetliť. On ani nemá tú potrebu to vysvetľovať, lebo tak Maroš Žilinka už teraz zjavne stojí niekde úplne inde a nad zákonom a on si môže dovoliť všetko. A za to teraz má dostať nejakú doživotnú rentu. A ja sa pýtam, potom čo ostatní, ktorí slúžia v uniformách, okrem tých, ktorí dnes majú, samozrejme, nárok na výsluhové dôchodky. Kde sú záchranári, kde sú iné zložky, ktoré sú v uniformách, a tie si nezaslúžia doživotné renty, vážení kolegovia? Veď toto je absolútny výsmech všetkým, ktorí sa starajú o občanov Slovenskej republiky a teraz si majú všetci uťahovať opasky. Že sa nehanbíte!
22. schôdza NR SR - 10.deň - B. popoludni
Dátum: 2024-11-06
Poslanec: Mikulec, Roman (SLOVENSKO)
Druh vystúpenia: Vystúpenie s faktickou poznámkou

26. Ďakujem pekne za slovo. Igor, ty si spomínal a upozorňoval si na to, že či pán minister môže, nemôže, alebo či má dostatok sily na to, aby sa postavil svojmu kolegovi ministrovi obrany a povedal, že tie peniaze, ktoré dostane on, by boli vhodnejšie využité na zdravotníctvo. Všetci normálne zmýšľajúci ľudia na Slovensku asi to tak cítia, že naozaj v tom zdravotníctve by to bolo oveľa potrebnejšie, o to viac, že pred voľbami rozprávali o tom, ako nebudú poskytovať žiadnu muníciu ani nič podobné na Ukrajinu a dnes sa to deje oveľa vo väčšom rozmere, ako sa to dialo za našej vlády. Ale chcem upozorniť pána ministra zdravotníctva na to, že naozaj toto by bolo asi vhodné riešenie, pretože aj z niektorých zmlúv, ktoré sú zverejnené na ministerstve obrany na nákup napríklad vozidiel 4 x 4 a z tých zmlúv alebo z tých informácií, ktoré sú aj od výrobcov, sa zdá, že výrobná cena, resp. predajná cena tých vozidiel je oveľa nižšia, ako je zazmluvnená cena. Možno by stálo za to, pán minister, keby ste sa na to spýtali svojho kolegu, že či tie sumy by naozaj sa nedali zreálniť prípadne a tá ušetrená suma by sa možno vedela použiť v zdravotníctve a určite zdravotníci by to privítali a, samozrejme, aj občania, pretože vy sami ste im sľubovali teda pred voľbami, že na zbrojenie nepôjde toľko peňazí, ako sa to zdá teraz. A keď tu spomínal môj kolega Michal Šipoš, že či teda ministri nedokážu alebo majú takú silu prehovoriť pána ministra obrany, no zjavne ani pán minister vnútra nemá tú silu, lebo aj on sľuboval a garantoval navýšenie platov policajtov a zjavne tú silu v sebe nemá, aby to vedel zrealizovať.
22. schôdza NR SR - 4.deň - A. dopoludnia
Dátum: 2024-10-25
Poslanec: Mikulec, Roman (SLOVENSKO)
Druh vystúpenia: Vystúpenie s faktickou poznámkou

92. Ďakujem pekne. Pán podpredseda Gašpar, vy ste chceli fakty a konkrétnosti a tu ste hovorili o pani bývalej ministerke, že, resp. ste spomenuli nejaké odposluchy a hovoríte o bývalých vyšetrovateľoch nie celkom slušným spôsobom. No, ale ako keby ste zabúdali, čo povedal váš syn na chate v Čifároch, pán Gašpar. To bol on, ktorý hovoril o tom, že zabije Lipšica, že zabije Kaliňáka, že ho zhodí z motorky, že najradšej by mu pichol vidličku do čela, aj keď nepočúvate teraz, ale ja verím, že vám to rezonuje v ušiach, ste to počuli už ixkrát, tak keď chcete konkrétnosti, tak sa zaoberajte konkrétnosťami. Spomenuli ste štatistiky, len trošku by ste mali do tých štatistík zahrnúť aj to, pán Gašpar, že, že tým, že ste zdvihli minimálnu škodu, tak mnohé z tých krádeží napríklad alebo teda lúpežných krádeží sú neni hlásené, pretože už sa tým policajti ani nezapodievajú, keďže tie škody už sú také, aké sú. A to dosiahla vaša novela Trestného zákona. Hovoríte o tom, že prokurátori sa boja rozhodnúť. No, tak neviem, že či sa báli rozhodnúť napríklad aj na Ústavnom súde vo veci... vo veci kauzy Súmrak, kde bol obvinený pán Fico a pán Kaliňák, kde Ústavný súd zamietol ich sťažnosť. Nemyslím, si, že sa báli. A rovnako tak sa neboja ani mnohí iní prokurátori. A keď ste im chceli vyslať nejaký signál, že by sa mali báť, no ja verím a dúfam, že tí čestní policajti a prokurátori sa tohoto nezľaknú. Pán Gašpar, existuje súdne rozhodnutie, ktoré hovorí o tom, že pod vaším vedením v roku 2012/13 Policajný zbor bol zneužitý na účelové konanie proti konkrétnym ľuďom, za vás, pán Gašpar.
19. schôdza NR SR - 12.deň - B. popoludni
Dátum: 2024-10-01
Poslanec: Mikulec, Roman (SLOVENSKO)
Druh vystúpenia: Vystúpenie s faktickou poznámkou

10. Ďakujem pekne za slovo. Igor, ty si spomínal vo svojom vystúpení, akým spôsobom sa v rámci konsolidácie zachovali, alebo chcú zachovať voči zdravotníkom, voči tým ľuďom, ktorí tento rok zachraňovali premiéra Roberta Fica po atentáte a už vidíme, akým spôsobom samotní zdravotníci na to reagujú, nielen zdravotné sestry, ktoré hovoria o tom, že mnohé z tých zdravotných sestier, ktoré sú po päťdesiat, teda po päťdesiatke, tak môžu okamžite odísť. V podstate tie nadčasy, ktoré teraz slúžia v nemocniciach, tak nebudú a bude to obrovský problém. Ale hovoria o tom aj lekári. Ty si spomínal, ako v januári zrušili benefit, ktorý mal byť pre pacientov, ktorí si mohli v prípade, že nemocnica nebude vedieť zabezpečiť lekársky úkon, vybrať takýto úkon v zahraničí. A oni im to, táto vláda okamžite zobrala. A dnes tí samotní zdravotníci včera na tlačovej konferencii hovorili o tom, že k tomu krachu tu už došlo de facto aj napriek, aj bez tej konsolidácie, ktorú tu chcú ešte predstaviť, pretože už dnes podľa lekárov dochádza k zbytočným úmrtiam. Oni tu idú obviňovať niekoho, že počas pandémie sme sa snažili zachraňovať životy, a áno, bohužiaľ, niektorí ľudia pri tom prišli o to najcennejšie, ale oni svojou neschopnosťou a absolútnym diletantizmom v každom jednom odbore, v každom jednom rezorte teda zabezpečili to, že už dneska napríklad v zdravotníctve podľa lekárov, nie podľa mňa, dochádza k zbytočným úmrtiam. Hovoril si o tom, ako klamú ľudí. Dali si na bilbordy lacnejšie energie, lacnejšie potraviny, nič z toho nie je realita, ale veď sme zistili aj minulý týždeň, oni ani nevedia, koľko stojí jeden rožok, koľko stojí mlieko. Podľa poslancov rožok stojí 50 centov a mlieko 4 eurá. Preto to je absolútne chrapúnstvo, čo títo ľudia tu predvádzajú. (Potlesk.)
19. schôdza NR SR - 10.deň - A. dopoludnia
Dátum: 2024-09-26
Poslanec: Mikulec, Roman (SLOVENSKO)
Druh vystúpenia: Vystúpenie s faktickou poznámkou

16. Ďakujem pekne za slovo. Igor, ja myslím, že tie fakty, ktoré si hovoril a ktorých teraz hovoril aj Julo Jakab, sú naozaj dáta, ktoré si každý rozumný človek aj na pravej strane tohto pléna môže prečítať. Tu nie sú výmysly, to nie sú, že jedna babka povedala, ale naozaj tvrdé dáta Eurostatu a štatistického úradu. A ja to spomeniem len z pohľadu toho, čo si spomínal, že keď sme prišli v roku 2020, aká bola štátna kasa. To isté ja môžem potvrdiť v rámci rezortu ministerstva vnútra, keď jednoducho v rozpočte neboli peniaze ani za nákladné fungovanie rezortu. A dobre si všetci pamätajú, a nielen v tomto pléne, ale aj občania Slovenskej republiky, tú tlačovú konferenciu Denisy Sakovej so súčasným prezidentom Pellegrinim, vtedajším premiérom, myslím, že to bolo niekde na letisku, alebo na úrade vlády, keď povedali, si mysleli, že ich nepočuje nikto a povedali, však čo nás po tom, veď oni si na to budú hľadať peniaze. Lebo jednoducho oni už vtedy vedeli, že tie peniaze prežrali, s prepáčením, a nenechali tam nič. Tak, prosím vás pekne, všetci si pozrite tie dáta. Nehovorte teraz pojmy a dojmy a tuto nejaký pán, so všetkou úctou, tu ide hovoriť o niekom ako o masovom vrahovi. Ja by som si toto vyprosil od vás, pretože vy vôbec neviete, o čom to je a ja by som vás chcel vidieť, vážený pán, neviem, ako sa voláte, Ľupták, či Lipták, Ľupták bol iný niekto, čo by ste robili vy v tej, počas tej pandémie covidu a ako by ste sa chovali vy. A je mi smutno, že takýto človek vôbec v parlamente sedí, ako ste vy. (Potlesk.)
19. schôdza NR SR - 9.deň - B. popoludni
Dátum: 2024-09-25
Poslanec: Mikulec, Roman (SLOVENSKO)
Druh vystúpenia: Vystúpenie s faktickou poznámkou

12. Ďakujem pekne, pán predsedajúci. Pani poslankyňa, ďakujem za vystúpenie aj za to, že ste ocenili tú správu. Rovnako chcem aj ja povedať za náš poslanecký klub, si myslím, že môžem povedať, že my budeme rovnako tak súhlasiť s touto správou, lebo takto si myslím, že by mala vyzerať správa inštitúcie, ktorá predkladá svoju správu v Národnej rade Slovenskej republiky. Ja chcem poďakovať aj vám, pani predsedníčka, vašim ľuďom za prácu, ktorú ste odviedla. Ja si pamätám na našu spoluprácu aj na tie konštruktívne veci, ktoré ste sa snažili nastavovať vo vzťahu k činnosti jednotlivých ústredných orgánov štátnej správy alebo ministerstiev vo vzťahu k vášmu úradu, a mrzí ma, že minulý rok ste sa stali terčom aj vy, aj váš úrad postupu niektorých z týchto ministerstiev, kedy jednoducho zákon na ochranu oznamovateľov protispoločenskej činnosti nebol dodržiavaný vo vzťahu k chráneným osobám, resp. k tým, ktorým ste vy udelili ten štatút oznamovateľov. Ja si myslím, že v tej správe boli konkrétne veci, ktoré ste tam aj uviedli, a mňa zaujal jeden údaj, ktorý ste povedali, že v prvom roku činnosti úradu sa postupne zvýšila tá poznateľnosť až na 40 %. A ja si myslím, že po tých krokoch, ktoré ste zažili najmä zo strany vládnej koalície súčasnej, tak sa obávam, že postupne toto bude klesať, pretože jednoducho sa stretávame s tým aj my, že ľudia sú, ľudia stratili záujem oznamovať protispoločenskú činnosť po tom, čo zistili, akým spôsobom sa dokáže voči nim postupovať a najmä napríklad aj voči príslušníkom Policajného zboru, ktorí mali od vás štatút chránených oznamovateľov.
19. schôdza NR SR - 7.deň - A. dopoludnia
Dátum: 2024-09-20
Poslanec: Mikulec, Roman (SLOVENSKO)
Druh vystúpenia: Vystúpenie s faktickou poznámkou

28. Ďakujem pekne za slovo. Gábor, ďakujem pekne za tvoje vystúpenie aj za to, že si spomenul prokurátorov, všetkých poctivých, čestných prokurátorov na naozaj či okresných, krajských prokuratúrach, ale aj na tej špeciálnej, ktorá bola zrušená, a, samozrejme, aj na Generálnej prokuratúre. Treba týmto ľuďom poďakovať, takisto ako každému čestnému, poctivému policajtovi, sudcovi. A, bohužiaľ, aj mňa mrzí, že došlo k zmene legislatívy a k zrušeniu Úradu špeciálnej prokuratúry takým spôsobom, akým k tomu došlo, bez možnosti alebo bez vôbec prijímania argumentov z našej strany, ktorí sme to snažili sa nejakým spôsobom naozaj, myslím si, že poctivo argumentovať. A ty si spomenul, že každá normálna krajina prijíma takú legislatívu, aby chránila najmä občanov a chránila tých poškodených, a v našom prípade sa začína pomaličky ukazovať, že tie zmeny v trestnej novele spôsobujú opak. Páchatelia sa vysmievajú podnikateľom, vysmievajú sa v obchodoch, pretože však oni môžu kradnúť a vedia, že nič sa im nestane, lebo aj ten paragraf, ktorý hovoril o tom, že keď niekto spácha niečo možno viackrát, tak potom sa to bude považovať za trestný čin, tak aj toto sa zmenilo. Jednoducho naozaj tých príkladov, kedy poškodené osoby sa nevedia domôcť nejakým spôsobom nápravy, pribúda. A toto je dôsledok trestnej novely, ktorá všetci, myslím si, že aj na Slovensku mnohí ľudia to chápu tak, že jediným cieľom toho bolo zrušiť Úrad špeciálnej prokuratúry, pomstiť sa tým prokurátorom a prostredníctvom toho aj policajtom, ktorí si dovolili vyšetrovať korupciu na najvyšších miestach.
3. schôdza NR SR - 4.deň - A. dopoludnia
Dátum: 2023-11-21
Poslanec: Migaľ, Samuel (HLAS - SD)
Druh vystúpenia: Vystúpenie s faktickou poznámkou

20. Áno, už to ide. (Rečník komentoval technické zariadenie.) Ja by som tu k tomu rohu hanby odporúčal, že nech sa začnú správať podľa toho, ako by sa naozaj patrilo do rokovacej sály, pretože to, čo počúvame na mítingoch tohto hnutia, ktoré ukradlo názov našej krajiny, tak to sa prenáša aj do rokovacej sály. Pán Galko, vyprosím si všetky tieto invektívy z vašej strany. (Reakcia z pléna.) Pán Galko, ja by som vás poprosil, aby ste nevstupovali do, do rozpravy a do faktických poznámok jednotlivých poslancov. Takže ja by som možnože aj využil, využil túto minútu, ktorú ešte mám na prezentáciu, nech sa ukážu, akí skvelí sú títo poslanci v tomto rohu hanby a možnože len to by som chcel odkázať, ja sa teším z toho na margo vystúpenia pána poslanca Šipoša, že naši ministri prišli do vlády a začali robiť. Začali naprávať to, čo vy ste pokazili a môžte sa tomu smiať, koľko chcete, a môžte našim, ale aj vašim voličom odkazovať na vašich mítingoch, že sú, citujem: "debili a debilne volili", ale oni volili to, že tento rok už dostanú vianočný dôchodok a ďalšie roky budú dostávať regulérny dôchodok, taký, aký si zaslúžia. Ďakujem pekne. (Potlesk.)
3. schôdza NR SR - 3. deň - A. dopoludnia
Dátum: 2023-11-16
Poslanec: Migaľ, Samuel (HLAS - SD)
Druh vystúpenia: Vystúpenie s faktickou poznámkou

14. Už to, už to ide. Ďakujem pekne za slovo, pán predsedajúci. Keď už sme v tých Košiciach, tak ja by som sa tam aj chvíľu zdržal. Okrem toho, že som sa tam narodil, tak som trošku sledoval v minulosti aj tú slávnu firmu Slovensko IT. Pokiaľ sa nemýlim, pán Hargaš, tak trošku ste tam mali aj na starosti túto firmu. A ja som, a myslím si, že žiadny zo Slovákov nevideli doteraz nejaké konkrétne výsledky, akurát to, že sa tam naliali strašne veľké peniaze. Okrem toho ste boli spoločníkom pani ministerky Veroniky Remišovej, ak sa teda nemýlim, a videli sme, ako dopadol tento rezort. Koniec koncov, áno, musím vám uznať, že ste boli odvolaný za takých čudných podmienok z tohto ministerstva. Takže možnože keby ste len mohli doplniť, keď už takto vecne diskutujeme v takej pokojnej atmosfére, že čo teda dosiahlo Slovensko IT, a na záver by som naozaj ocenil našu kultivovanú debatu a ja budem rád, keď budeme aj naďalej takýmto spôsobom vecne, slušne a pokojne diskutovať v pléne. Ďakujem pekne.
3. schôdza NR SR - 2.deň - B. popoludní
Dátum: 2023-11-15
Poslanec: Migaľ, Samuel (HLAS - SD)
Druh vystúpenia: Vystúpenie s faktickou poznámkou

149. Ďakujem, pán predsedajúci. Pán poslanec, ja som si vás veľmi pozorne vypočul, hovorili ste o tom, že ste pozorne čítali programové vyhlásenie vlády. Ďakujem, že ste spomenuli aj výjazdové rokovania vlády, aj keď tie vaše nasledujúce slová, pán poslanec, zrejme pramenia z nevedomosti. Tak ja vám ich tak krátko a rýchlo doplním. Ešte za vlády Petra Pellegriniho v regiónoch nechala táto vláda skutočne milióny na konkrétne projekty, na vodovody, na kanalizácie a na domy smútkov, športoviská či do kultúrnych stánkov. A viete čo? Som naozaj rád, že tak ako strana HLAS sľubovala pred voľbami, táto vláda nebude rozhodovať od zeleného stola a naši ministri budú riešiť problémy tam, kde naozaj sú. Nie v Bratislave, ale v slovenských regiónoch, pretože strana HLAS je stranou regiónov a nie bratislavskej kaviarne. Ďakujem pekne.
3. schôdza NR SR - 2.deň - A. dopoludnia
Dátum: 2023-11-15
Poslanec: Migaľ, Samuel (HLAS - SD)
Druh vystúpenia: Vystúpenie s faktickou poznámkou

42. Ďakujem veľmi pekne za slovo. Ja tu tak sedím a počúvam, ako my to ideme robiť zle, ako vy to viete robiť lepšie. To je všetko pekné. Ja by som sa chcel vás, pán Pollák, opýtať, čo vy ste konkrétne doteraz pre tých Rómov naozaj urobili. Čo okrem všetkých tých pekných, ľúbivých rečí, ktoré sme si pred malou chvíľou vypočuli, čo z toho vy ste naozaj pre Rómov urobili? Videli sme, ako ste fungovali a aj vďaka vám a vašim Rómom ste dnes aj so šéfom vašej sekty v parlamente. Videli sme, ako váš šéf sekty oklamal Rómov na východnom Slovensku. Šéf vašej sekty nás tu označil za sociálnych netvorov. Prosím vás pekne, koľko z tých päťstoeuroviek za volebné hlasy ste vyplatili tým chudobným Rómom, ktorým ste to nasľubovali? Pán Pollák, boli pre vás Rómovia naozaj plnohodnotní občania aj pred voľbami alebo iba lacné hlasy, ktoré vás vyviezli do parlamentu? My sme si mohli pred voľbami pozrieť krásne video, kde bol váš otec pán Pollák, europoslanec Peter Pollák svedkom priamej korupcie v osade v Medzilaborciach. Ako inak to dopadlo, bez trestu. Pán Pollák, vy sa tu len oháňate rómskym marketingom a rečami, ktorými manipulujete a korumpujete ľudí, ktorí sú často nevzdelaní a ľahko manipulovateľní. A potom si môžme vo večerných správach pozrieť výroky o tom, ako je Igor Matovič Ježiš Kristus. Pán Pollák, pozametajte si v prvom rade pred vlastným prahom a nechajte nás pracovať! Aj bez... (Prerušenie vystúpenia časomerom.)